C 47/140
DA
Den Europæiske Unions Tidende
7.2.2023
Onsdag den 6. juli 2022
40. understreger betydningen af fortsat multilateralt samarbejde om sikkerheds- og forsvarsspørgsmål; fremhæver arbejdet i partnerskabet mellem EU og NATO og samarbejdet mellem EU og OSCE, der bygger på fælles støtte til de fælles kerneværdier demokrati, frihed, respekt for menneskerettighederne og den menneskelige værdighed, retsstatsprincippet og fremme af fred og internationalt samarbejde, samtidig med at den regelbaserede internationale orden beskyttes; opfordrer de EU-medlemsstater og NATO-medlemmer, der ikke allerede har gjort det, til at tilslutte sig europæiske sikkerheds- og forsvarsinitiativer for yderligere at supplere og styrke det fælles samarbejde;
41. understreger, at multilateralisme og enhver reform af det nuværende system også bør fokusere på øget gennemsigtighed og ansvarlighed samt samarbejde med ikkestatslige aktører for at bidrage til at genoprette borgernes tillid til disse institutioner og give dem større legitimitet; understreger behovet for at tage fat på udfordringerne i forbindelse med forebyggelse og bekæmpelse af ulovlige finansielle strømme og styrkelse af det internationale samarbejde og god praksis med hensyn til tilbagelevering og inddrivelse af aktiver, bl.a. gennem mere effektive foranstaltninger til gennemførelse af eksisterende forpligtelser i henhold til De Forenede Nationers konvention mod korruption og De Forenede Nationers konvention om bekæmpelse af grænseoverskridende organiseret kriminalitet; understreger behovet for at gennemføre effektive, inkluderende og bæredygtige foranstaltninger til forebyggelse og bekæmpelse af korruption inden for rammerne af 2030-dagsordenen; understreger, at bekæmpelsen af ulovlige finansielle strømme skal strømlines på globalt plan;
42. understreger betydningen af fortsat at række ud til allierede og ligesindede partnere i internationale organisationer og multilaterale fora for at konsolidere en koalition af ligesindede lande, der går ind for fælles værdier og mål og for at sikre politisk dialog og effektivt globalt samarbejde; understreger behovet for, at der tilføjes en aftale om udenrigs- og sikkerhedssamarbejdet mellem EU og Det Forenede Kongerige som et bilag til handels- og samarbejdsaftalen mellem EU og Det Forenede Kongerige, hvilket vil gøre det muligt for begge parter bedre at imødegå fælles globale sikkerheds- og udenrigspolitiske udfordringer; understreger, at en sådan aftale også vil bidrage til at lette samarbejdet i multilaterale organisationer, navnlig FN, under hensyntagen til begge parters mange fælles værdier og interesser;
43. påpeger den særlige relevans, ikke kun af traditionelle transatlantiske eller europæiske partnere såsom USA og Canada samt Det Forenede Kongerige, Vestbalkan og andre lande i det sydlige og østlige naboskabsområde, men også af andre ligesindede demokratiske allierede i Latinamerika, den indopacifiske region og Afrika, der i partnerskab kan skabe et bredere område med fælles værdier og standarder og et tilsagn om at fremme globale svar på globale udfordringer samt en bredere international koalition af ligesindede partnere; understreger i denne forbindelse betydningen af øget dialog og samarbejde med ligesindede afrikanske lande og af at støtte dem i opbygningen af en fremtid for Afrika, der bygger på demokrati, inklusion og velstand, samtidig med at der tages hensyn til behovet for at tackle udfordringer og sikkerhedstrusler, der skyldes klimaændringer, terrorisme og organiseret kriminalitet;
44. fremhæver, at EU's forbindelser med Den Afrikanske Union (AU) og Latinamerika og Caribien i sig selv har en iboende værdi og er af afgørende betydning for en fornyet multilateralisme; minder om, at EU og AU i deres fælles erklæring med titlen »Afrika og Europa: to kontinenter med en fælles vision for 2030«har forpligtet sig til at arbejde sammen om at fremme effektiv multilateralisme inden for den regelbaserede verdensorden, med FN i centrum, og lovet at arbejde hen imod mere konvergerende holdninger i multilaterale fora for at mindske globale uligheder, styrke solidariteten, bekæmpe klimaændringer og forbedre leveringen af »globale offentlige goder« i overensstemmelse med 2030-dagsordenen for bæredygtig udvikling og AU's 2063-dagsorden;
45. støtter derfor NF/HR's, Rådets og Kommissionens bestræbelser på yderligere at styrke EU's partnerskab med AU og Sammenslutningen af Latinamerikanske og Caribiske Stater; påpeger betydningen af at fremme en tilnærmelse af holdningerne i FN og andre multilaterale fora mellem EU og både tiltrædelses- og partnerlande; opfordrer EU til at udvide sin evne til at bistå partnerlande og ligesindede lande, herunder gennem kapacitetsopbygning, videndeling, uddannelse og venskabsprojekter, således at de kan engagere sig mere effektivt i det multilaterale system, samt til at udveksle bedste praksis med dem for også at lære af deres erfaringer; gentager betydningen af at styrke de eksisterende multilaterale fora med ligesindede partnere, navnlig topmøderne mellem EU og Sammenslutningen af Latinamerikanske og Caribiske Stater;